钦定古今图书集成/方舆汇编/职方典/第1281卷 > 《小石城山记》前人
## 钦定古今图书集成/方舆汇编/职方典/第1281卷 > 《小石城山记》前人

“自西山道口径北，逾黄茅岭而下，有二道。其一西出，
寻之无所得，其一少北而东，不过四十丈，土断而川
分，有积石横当其垠，其上为睥睨梁欐之形，其旁出
堡坞，有若门焉。窥之正黑，投以小石，洞然有水声，其
响之激越，良久乃已。环之可上，望甚远，无土壤，而生
嘉树美箭，益奇而坚。其疏数偃仰，类智者所设施也。”
噫吾疑造物者之有无久矣。及是愈以为诚有，又怪
其不为之于中州，而列是夷狄，更千百年不得一售
其技，是故劳而无用。神者傥不宜如是，则其果无乎？
或曰：“以慰夫贤而辱于此者。”或曰：“其气之灵，不为伟
人，而独为是物，故楚之南少人而多石。”是二者予未
信之。